Deurbraak ná kind se begraafplaasmoord(Foto: SA Polisie) Die polisie in die Noord-Kaap het ŉ deurbraak gemaak ná die moord op ŉ 15-jarige seun wie se liggaam in ŉ begraafplaas by Barkly-Wes gekry is. Die kind se liggaam is laat Saterdagaand in die begraafplaas in Mataleng gevind. Hy is vermoedelik met ŉ klip of baksteen teen die kop gegooi. Kapt. Olebogeng Tawana, polisiewoordvoerder, sê ŉ 23-jarige man is intussen in verband met die moord op die seun in hegtenis geneem nadat ŉ grootskaalse soektog van stapel gestuur is. Hy verskyn na verwagting later vandag in die landdroshof op die dorp op ŉ aanklag van moord. Genl.maj. Phiwe Mnguni, waarnemende polisiehoof in die provinsie, het die gemeenskap bedank wat inligting verskaf het wat tot die inhegtenisneming van die verdagte gelei het. Die motief vir die moord, wat die polisie as grusaam beskryf het, is nog onduidelik. Die polisie het nie die jong slagoffer se naam bekend gemaak nie.